《题郁孤台》
宋代·苏过

泽国风烟恶，平居念少游。三冬霜树少，八月火云流。

旅馆那堪暑，危台独觉秋。远林藏小寺，虚市隔孤洲。

日落山衔碧，江昏蜃吐楼。云峰连北斗，鸟道绝南州。

丘壑从兹逝，轩裳岂足留。终当思范蠡，归泛五湖舟。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。